Smernica Komisie 2003/5/ES
z 10. januára 2003,
ktorou sa mení a dopĺňa smernica Rady 91/414/EHS a zaraďuje deltamethrin ako účinnú látku
(Text s platnosťou pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh [1], naposledy zmenenú a doplnenú smernicou Komisie 2002/81/ES [2], a najmä na jej článok 6 ods. 1,
keďže:
(1) nariadenie Komisie (EHS) č. 3600/92 z 11. decembra 1992, ktorým sa stanovujú podrobné pravidlá pre vykonanie prvej etapy pracovného programu uvedeného v článku 8 ods. 2 smernice Rady 91/414/EHS o uvádzaní prípravkov na ochranu rastlín na trh [3], naposledy zmenené a doplnené nariadením (ES) č. 2266/2000 [4] ustanovuje zoznam účinných látok, ktoré sa majú hodnotiť v súvislosti s ich možným zaradením do prílohy I k smernici 91/414/EHS. Tento zoznam je obsiahnutý v nariadení Komisie (ES) č. 933/94 z 27. apríla 1994, ktoré ustanovuje účinné látky prípravkov na ochranu rastlín a určuje spravodajský členský štát pre vykonanie nariadenia 3600/92 [5], naposledy zmeneného a doplneného nariadením 2230/95 [6]a zaraďuje deltamethrin;
(2) sa hodnotili účinky deltamethrinu na zdravie ľudí a na životné prostredie v súlade s ustanoveniami stanovenými v nariadení (EHS) č. 3600/92 pre rozsah použití, ktoré navrhujú oznamovatelia. Nariadením (ES) č. 933/94 bolo ako spravodajský členský štát určené Švédsko. Švédsko predložilo 6. októbra 1998 príslušné hodnotiace správy a odporúčania Komisii v súlade s článkom 7 ods. 1 písmeno c) nariadenia (EHS) č. 3600/92;
(3) členské štáty a Komisia posúdili tieto hodnotiace správy v Stálom výbore pre potravinový reťazec a zdravie zvierat. Posudzovanie bolo ukončené 18. októbra 2002 vo forme revíznej správy Komisie pre deltamethrin;
(4) posudzovanie neukázalo žiadne otvorené otázky alebo obavy, ktoré by vyžadovali konzultáciu s Vedeckým výborom pre rastliny;
(5) z rôznych vyšetrení, ktoré sa uskutočnili, vyplynulo, že sa dá predpokladať, že prípravky na ochranu rastlín, ktoré obsahujú deltamethrin, vo všeobecnosti spĺňajú požiadavky ustanovené v článku 5 ods. 1 písm. a) a b) a článku 5 ods. 3 smernice 91/414/EHS, najmä so zreteľom na použitia, ktoré boli skúmané a podrobne opísané v revíznej správe Komisie. Preto je vhodné zaradiť deltamethrin do prílohy I, aby bolo zabezpečené, že vo všetkých členských štátoch sa povolenia pre prípravky na ochranu rastlín, ktoré obsahujú túto účinnú látku, môžu udeľovať v súlade s ustanoveniami tejto smernice;
(6) revízna správa Komisie je potrebná na to, aby členské štáty správne vykonali niekoľko častí jednotných zásad ustanovených v smernici 91/414/EHS. Preto je vhodné stanoviť, aby členské štáty uchovávali hotovú revíznu správu tak, aby bola, s výnimkou dôverných informácií, prístupná alebo aby ju sprístupnili k nahliadnutiu ktorejkoľvek zo zainteresovaných strán;
(7) pred zaradením účinnej látky do prílohy I by mala byť poskytnutá primeraná lehota, ktorá umožní členským štátom a zainteresovaným stranám pripraviť sa na splnenie nových požiadaviek, ktoré vyplynú zo zaradenia;
(8) po zaradení by sa členským štátom mala poskytnúť primeraná lehota, v ktorej vykonajú ustanovenia smernice 91/414/EHS, čo sa týka prípravkov na ochranu rastlín obsahujúcich deltamethrin, a najmä posúdia doterajšie povolenia, aby zabezpečili, že podmienky týkajúce sa deltamethrinu ustanovené v prílohe I k smernici 91/414/EHS budú splnené. Na predloženie a vyhodnotenie kompletného dokumentačného súboru údajov každého prípravku na ochranu rastlín by sa mala poskytovať dlhšia lehota v súlade s jednotnými zásadami ustanovenými v smernici 91/414/EHS;
(9) je preto vhodné príslušne zmeniť a doplniť smernicu 91/414/EHS;
(10) opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Príloha I k smernici 91/414/EHS sa mení a dopĺňa tak, ako je stanovené v prílohe k tejto smernici.
Článok 2
Členské štáty musia uchovávať revíznu správu o deltamethrine tak, aby bola, s výnimkou dôverných informácií v zmysle článku 14 smernice 91/414/EHS, prístupná k nahliadnutiu ktorejkoľvek zo zainteresovaných strán alebo aby ju sprístupnili na základe špecifickej žiadosti.
Článok 3
Členské štáty prijmú najneskôr do 30. apríla 2004 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne o tom informujú Komisiu.
Tieto ustanovenia sa budú uplatňovať od 1. mája 2004.
Keď členské štáty prijmú tieto opatrenia, uvedú v nich odkaz na túto smernicu priamo alebo pri ich úradnom uverejnení. Podrobnosti o odkaze upravia členské štáty.
Článok 4
1. Členské štáty posúdia povolenie pre každý prípravok na ochranu rastlín obsahujúci deltamethrin, aby zabezpečili dosiahnutie súladu s podmienkami týkajúcimi sa tejto účinnej látky ustanovenými v prílohe I k smernici 91/414/EHS. Ak to bude potrebné, najneskôr do 30. apríla 2004 povolenie zmenia a doplnia alebo ho odoberú.
2. Členské štáty pri každom povolenom prípravku na ochranu rastlín obsahujúcom deltamethrin buď ako jedinú účinnú látku alebo ako jednu z niekoľkých účinných látok, ktoré boli uvedené v prílohe I k smernici 91/414/EHS najneskôr do 31. októbra 2003, prehodnotia prípravok v súlade s jednotnými zásadami stanovenými v prílohe VI k smernici 91/414/EHS na základe dokumentačného súboru údajov spĺňajúceho požiadavky prílohy III k tejto smernici. Na základe tohto hodnotenia stanovia, či prípravok spĺňa podmienky stanovené v článku 4 ods. 1 písm. b), c), d) a e) smernice 91/414/EHS. Ak to bude potrebné a najneskôr do 31. októbra 2007 povolenie zmenia a doplnia alebo odoberú.
Článok 5
Táto smernica nadobúda účinnosť 1. novembra 2003.
Článok 6
Táto smernica je adresovaná členským štátom.
V Bruseli 10. januára 2003